– Vi har aldri sett så lavt utbud av ledige jobber før, sier administrerende direktør Adil Osmani i Rubrikk.no.

Fallet i antall utlyste stillinger er på 30 prosent det siste året.

Rubrikk.no samler alle stillingsannonsene på nett fra Nav, Finn og rekrutteringsselskaper og enkeltsider. Selskapet har hatt målinger i sju år.

Fasit er; det finnes 9.888 stillingsannonser akkurat nå.

Samtidig er antall arbeidsledige det høyeste på ti år, med en ledighet på 4,6 prosent. Rundt 130.000 er utenfor arbeidsmarkedet. Og det vil ikke stoppe der.

FÅ LEDIGE JOBB: Adil Osmani i Rubrikk.no har aldri opplevd så få ledige jobber som nå. Han tror nedgangen vil fortsette. Foto: Privat

Tøft ut i 2017

De dårlige tidene fortsetter i blant annet oljebransjen, bygg og anlegg og innen It og internett. Nedgangen sprer seg til flere bransjer.

– Tallene til Rubrikk tyder på at vi ikke har sett bunnen sier Osmani.

Han får støtte fra Nav-sjef Sigrun Vågeng.

– Våre prognoser sier at ledigheten vil øke til 2017, da tror vi det snur. Det er mye innenfor eksportindustrien som går bra og det vil påvirke ledighetstallene, sier Vågeng.

.

Nedgang i stillinger siste året Ekspandér faktaboks Olje og gasssektoren: 80 prosent færre stillinger Ingeniøryrker: 56 prosent færre stillinger Offentlig administrasjon : 50 prosent færre stillinger Industri og produksjon: 40 prosent færre stillinger Bank, finans og eiendom: 39 prosent færre stillinger Konsulenter: 41 prosent færre stillinger Varehandel: 35 prosent færre stillinger Landbruk og skogbruk: 32 prosent færre stillinger Økonomi og regnskap: 30 prosent færre stillinger Transport, logistikk og lager: 28 prosent færre stillinger Håndverk, bygg og anlegg: 18 prosent færre stillinger Undervisning og forskning: 13 prosent færre stillinger Media og kommunikasjon: 10 prosent færre stillinger Kilde: Rubrikk.no

Råd til folk på jobbjakt

Sigrun Vågeng mener folk som sliter med å få seg jobb bør tenke alternativt.

– Flytt, sier Vågeng. – Vær innstilt på å flytte til en annen by eller landsdel hvor det er behov for folk.

Det er store geografiske forskjeller i utviklingen av arbeidsmarkedet. Det går dårligere i sør og vest, og bedre i nord og innlandet.

MÅ VÆRE AKTIVE: Sigrun Vågeng, sjef i NAV, mener folk som sliter med å finne jobb må være aktive og stå på for å skaffe seg ny jobb. Foto: Larsen, Håkon Mosvold / NTB scanpix

Nav-sjef Sigrun Vågeng mener arbeidssøkende må være mer aktive.

– Ta kontakt med bedrifter og levèr fra deg CV-en og si at du er på jakt etter jobb, sier Vågeng.

Mange bedrifter tar seg ikke bryet med å annonsere, men ser etter ansatte internt eller blant folk som tidligere har levert søknader.

– Det er viktig å utnytte nettverket sitt om man blir arbeidsledig. Spør folk du kjenner i tillegg til å søke på utlyste jobber, sier hun.

Dessuten mener både Vågeng og Osmani at jobbsøkere må være innstilte på å bytte bransjer. Fisk, helse, pleie og utdanning er bransjer hvor det finnes jobber .

Jobb nummer en

Finansminister Siv Jensen (Frp) sier regjeringen følger situasjonen tett.

FORNØYD: Finansminister Siv Jensen mener regjeringens tiltak vil virke mot ledigheten, men følger likevel situasjonen tett Foto: Grøtt, Vegard Wivestad / NTB scanpix

– Vi er beredt til å iverksette nye tiltak, dersom behovet melder seg, men få dager inn i ett nytt år må vi la tiltakene få virke, sier hun.

OECD legger mandag frem rapport om tilstanden i norsk økonomi. Jensen tror at regjeringen får positiv omtale.

– Vi får støtte til satsingen på investeringer i samferdsel, forskning, kunnskap og at vi nå har lagt frem en skattereform og lagt vekt på vekstfremmende skattelettelser, sier finansministeren.